Tkompli il-kumpilazzjoni tax-xhieda fil-każijiet tal-qtil tal-Avukat Carmel Chircop fl-2015 u tal-ġurnalista Daphne Caruana Galizia fl-2017. L-irġiel akkużati huma l-aħwa Robert u Adrian Agius, magħrufin bħala Ta' Maksar, Jamie Vella, u George Degiorgio, magħruf bħala ċ-Ċiniż, li qed jaffaċċja proċeduri separati fuq l-involviment tiegħu fl-assassinju tal-ġurnalista flimkien ma' ħuh, Alfred Degiorgio. Fl-aħħar seduta, Dr William Cuschieri li qed jidher għal George Degiorgio, qal li l-klijent tiegħu qed joġġezzjona talli qed ikollu jerġa' jisma' dettalji li diġa' semagħhom fi proċeduri oħra kontrih b'rabta mal-qtil ta' Daphne Caruana Galizia Bonġu. Merħba għal dan il-live blog ta' Newsbook.com.mt Is-seduta kellha tibda fit-8:30 am imma għadna qed nistennew. F'awla oħra għaddejjin proċeduri oħra, fil-konfront ta' Keith Schembri u sħabu. Aktar dettalji hawn: https://newsbook.com.mt/tkompli-l-kumpilazzjoni-tax-xhieda-kontra-keith-schembri-u-shabu/ Intant fl-awla 22 l-akkużati għadhom ma daħlux. Jiddaħħlu 2 mill-akkużati u qed jitkellmu mal-avukati tagħhom. Tidħol il-Maġistrat. Daħlu ukoll iż-żewġ akkużati l-oħra. Jiddaħħal l-ewwel xhud. Camilleri se jixhed aktar tard. Jidħol biex jixhed Augustine Grixti. Jintalab jispjega x ġara meta nstab il-katavru tal-avukat Chircop. Jgħid li kien miexi bil-kelb tiegħu għall-ħabta tas-7 am. Wasal lura d-dar, biex ipoġġi l-kelb lura, jmur għall-mutur ħalli jmur ix-xogħol. Il-garaxx tiegħu kien eżatt ħdejn dak tal-avukat Chircop. Jispjega li għal ġol-garaxx hemm 3 entraturi. Ix-xhud jgħid li għalih kien aktar konvenjenti biex jidħol mit-triq John Borg. Jgħid li lill-avukat Chircop kien jarah kważi kuljum mit-Tnejn sal-Ġimgħa. Ix-xhud jgħid li x'ħin niżel fil-garaxx jara bieba waħda tal-garaxx miftuħa u mar jgħajjatlu. Daħal ma' ġenbu. Rah wiċċu 'l fuq u kellu żewġ tiri f'sidru. Jgħid li ċempel il-112. Ix-xhud ikompli jgħid. Li ma kienx jaf x'se jagħmel. "Missejtlu idejh, kien ftit kiesaħ. Imma kellu ftit movimenti f'idejh." Jgħid li x'ħin waslu l-Pulizija qalulu li kien mejjet. Wara lix-xhud ħaduh l-Isptar u għal xi 3pm sejħulu biex imur jagħti l-verżjoni tiegħu għall-inkjesta Maġisterjali. Jgħid li persuna , ħabib tiegħu, qallu li sema' 4 tiri. Dan qabel ma daħal id-dar biex jerġa' joħroġ u jmur ix-xogħol. Jgħid li meta mar fil-garaxx kienu xi 7:10 am u messlu idejh, x'ħin rah mal-art xi 7:13 am. Arnaud se jitlob biex tinstema' t-telefonata li saret lill-112. Il-Qorti tordna biex ma jixxandarx in-numru tal-mobile tax-xhud. Wieħed mill-bibien li jagħti għal ġol-garaxx dejjem kien jitħalla miftuħ. Dwar l-atti tal-inkjesta ngħad li hemm xi problemi amministrattivi u li minn naħa tal-Uffiċċju tal-Avukat Ġenerali qed jagħmlu dak kollu possibbli biex ikunu solvuti. Minn naħa tagħha l-Maġistrat qalet hu mportanti li l-atti jkunu ppreżentati. Jiddaħħal xhud ieħor. Intalab biex imur fuq il-post biex jiċċertifika li l-avukat Chircop hu mejjet. Jgħid li l-vittma kien liebes suit u kien wiċċu 'l fuq mal-art. Jiġi ppreżentat iċ-ċertifikat tal-mewt. Dan iċ-ċertifikat ikollu jiġi ppreżentat lill-Pulizija u lill-Isptar bħala proċedura. Ix-xhud jgħid li fuq il-post kien hemm ambulanza u hu ġie eskortat mill-Pulizija. Jitla' jixhed issa Clive Camilleri. Jgħid li kien fis-sodda fil-kamra tiegħu, għand ommu, meta ntemgħu xi tiri. Għadda l-istatement dakinhar imma ma jiftakarx eżatt x'ħin kien. Jaf żgur li kien filgħodu kmieni. Jgħid mill-ewwel induna li kienu tiri ta' pistola. Bħala distanza mid-dar ta' ommu sal-garaxxijiet hemm forsi 20 metru. Il-kamra tas-sodda tiegħu tagħti għal barra tat-triq. Ix-xhud jgħid li nħasad u bejn tir u ieħor qisu kien hemm żewġ sekondi. Wara xi 5 minuti jaħseb x'seta' ġara mar jittawwal mit-tieqa. Ikompli jgħid li f'temp ta' 30 minuta minn wara li mar jittawwal waslu l-Pulizija. Qabel ġew il-Pulizija u ttawwal mit-tieqa ma ra lil ħadd dieħel jew ħiereġ. Wara li waslu fuq il-post ix-xhud jgħid li tkellem mal-Pulizija. Ix-xhud jgħid li waħda mill-entraturi tagħti għal sqaq dejjaq ħafna. Jgħid li karozza żgħira tgħaddi b'naqra manuvri. It-triq ma tagħtix lejn il-main road imma lejn l-għassa ta' Birkirkara. Id-difiża tistaqsi lix-xhud jekk kienx għadu jqum. Ix-xhud jgħid li iva. Ix-xhud jgħid li hu dilettant tal-isparar u għalhekk għaraf il-ħoss tat-tiri. Titla' tixhed persuna oħra. Il-Maġistrat tistaqsi jekk l-akkużati jifmhux bl-Ingliż. L-avukati jgħidu li m'għandhomx diffikultà. Ma titkellimx bil-Malti. Il-Qorti tordna sabiex l-indirizz tax-xhud ma jixxandarx. Ix-xhud tgħid li ħasbet li t-tiri kienu qishom xi ħadd qed iħabbat mal-bieb. Tgħid li mal-ewwel, hi u r-raġel tagħha qamu mis-sodda u marru jiċċekkjaw mill-gallarija. Tgħid li meta ttawlu ma raw lil ħadd dieħel jew ħiereġ mill-garaxx. Bejn tif u ieħor ma kien hemm lanqas sekonda, qalet ix-xhud. Tgħid li meta marru jiċċekkjaw mill-gallarija kien hemm anke l-ġar tagħhom fil-gallarija imma ma tiftakarx x'jismu. Taf żgur li telaq mill-post f'Settembru tal-2016. Ftit tal-ħin wara niżlet isfel u sabet Pulizija u ħadula d-dettalji. Ftit wara ċemplula biex tagħti l-verżjoni tagħha ta' x'rat dakinhar tal-qtil tal-avukat Chircop. Tgħid li l-gallarija tagħha tagħti għal Sqaq San Pawl, B'Kara. Dwar il-kumpless ta' garaxxijiet tgħid li hemm bejn 3 jew 4 sulari. Jissejjaħ xhud ieħor. Tgħid li l-Pulizija kienu ċemplulha u staqsewha jekk għandiex propjetà f'Santa Venera. Il-Qorti tordna biex ma jixxandarx l-indirizz tal-propjetà f'Santa Venera. Tgħid li l-Pulizija kienu staqsewha għand min hu mikri l-post. Tgħid ukoll li l-Pulizija qalulha tagħti l-ismijiet ta' Maltin li krew il-maisonette mingħandha. Tgħid qisu kien mikri lilu lejn l-aħħar tal-2015. Dam aktar minn sena jinkera lilu. Ix-xhud tgħid li l-aġent tal-propjetà kien qallha li koppja b'żewġt itfal tixtieq tara l-post tagħha. "Kien ġie Jamie Vella flimkien mal-aġent." Għall-ħlas tal-kera tgħid li għall-bidu kienet tmur hi u mbgħad kien iċempillha, jifthemu ħin u post u jħallasha għax per eżempju kienet tgħidlu li se tkun fit-tali post fit-ali ħin u Vella kien imur. Min irritorna ċ-ċavetta ma tftakarx eżatt jekk hu hu, Vella jew le. Is-seduta sospiża għal ftit minuti. Jidħlu ukoll l-akkużati. Tidħol il-Maġistrat. Jitla' jixhed Peter Barthet. Qed jitkellem dwar maħżen f'Ħal Qormi. Jgħid li xi ħadd kien kellmu biex imur jarah ħalli jinkera dan il-maħżen. Dr Chircop u persuna oħra kienu ġew jarawh. Dan imur lura għall-2011. Il-persuna l-oħra kienet mgħaġġla biex tikri l-post għax ried joħroġ in-negozju tiegħu mill-Marsa. Ix-xhud jgħid li xi ħadd kien introduċih ma' Adrian Agius, lura fl-2012. Adrian Agius kien ġie jarah. Ix-xhud jgħid li kienu qalulu li jriduh biex jissuplixxu għall-More Supermarket. Dwar Ryan Schembri qal li dan kien diffiċli biex tiltaqa' miegħu. Jgħid li aktar ma' Adrian kien jiltaqa' u qal li "kont tkun taf fejn inti miegħu għax li hu iswed jgħidlek li hu iswed u li hu abjad jgħidlek abjad." Jgħid li kien induna li Ryan Schembri kien ifforma kumpanija biex jixtri dan il-maħżen. Ix-xhud qed juri dokument, kopja tal-konvenju. "Jien kont inħares lejn l-avukat Chircop mhux bħala avukat imma aktar bħala negozjant" qal ix-xhud. Jissemma' pagament ta' madwar 150 elf imma x-xhud jgħid li qatt ma ra l-ftehim oriġinali għax Ryan Schembri kien qallu hu ma jidħolx fiha. Ix-xhud serva bħala sensar f'dan in-negozju. Ix-xhud jgħid li l-fethim finali qatt ma sar u sadanittant Ryan Schembri laħaq telaq minn Malta. Jerġa' jsemmi kemm kien diffiċli biex taqbdu. Jgħid li Adrian kien aktar il-punt ta' riferenza għax kont tkun taf fejn tinsab miegħu. Jgħid li għall-ewwel kien ħaseb li "għal Agius kien il-maħżen imma kollox Ryan kien." Fl-ewwel laqgħa li x-xhud kellu ma ssemmewx ismijiet imma qallu biss li jrid ikellem lil "sħabu tal-More." F'laqgħa oħra kienu ġew Ryan Schembri, l-avukat Chircop, Etienne Casssar u Adrian Agius. Dwar Etienne Cassar kienu qalulu li kien store keeper imma wara sar jaf li kien sħab fin-negozju ma' Ryan Schembri. Ix-xhud jiddeskrivih, lil Cassar, li kien raġel ta' ftit kliem. Dwar Adrian Agius, ix-xhud jgħid li kien jikkomunika miegħu u li ġieli lanqas Adrian ma kien jaqbad art tal-affarijiet. Lix-xhud qalulu li hu jiġri x'jiġri se jitħallas tal-commission bħala sensar. Dwar somom pendenti ix-xhud jgħid li Dr Chircop kien jgħidlu li għadhom ma ħallsuhx. Jissemma' pagament ta' 700 jew 800 elf ewro li kellu jieħdu Dr Chircop imma mhux jinftijhem eżatt min kellu jeħodhom u għal xiex eżatt dawn il-flus. Dr Chircop kien semmielu 3 propjetajiet; waħda Baħar iċ-Ċagħaq ta' Adrian Agius, oħra ta' Etienne Cassar u propjetà li hi ta' missier Ryan Schembri. Dawn it-3 propjetajiet kienu qed iservu bħala garanzija. Ix-xhud jgħid li ma Etienne Cassar ma kellux kuntatt. Ix-xhud jgħid li milli seta' jifhem Dr Chircop kellu rispett lejn Adrian Agius u lejn missierhom. Mill-aspett finanzjarju jgħid li hu mar ħażin. Ix-xhud isemmi ukoll li depożitu ta' 150 elf ewro lanqas seta' jissarraf għax "mid-dehra Ryan Schembri battal il-kontijiet kollha tiegħu." Ikompli jgħid li f'dan il-proċess kollu lil Dr Chircop, ix-xhud kien fittxu legalment. Mistoqsi x'parir kien jitolbu Dr Chircop biex jibor il-flus, ix-xhud qal li li kien jaf kif taħdem din is-sistema. "Imma jien ma kontx qed nemmnu spiċċajt. Għax Adrian kien jgħidlu li ħallsu u Dr Chircop kien jgħid li le, għadhom maħallsuhx." Dr Chircop kien staqsa lix-xhud jekk kienx jaf lil xi ħadd li wieħed jista' jqabbad biex jiġbor il-flus dovuti lilu. Tistaqsi d-difiża f'isem l-aħwa Agius u Vella. Mistoqsi dwar għaliex saret il-kostituzzjoni tad-debiti, ix-xhud qal li qatt ma kien semgħa biha qabel. Jgħid li kien ħa limpressjoni li Dr Chircop ried jaqta minn ma tal-More. Ġie spjegat li l-bejgħ tal-propjetà ma sarx imma li Dr Chircop xorta ried il-pagamenti minħabba l-kostituzzjoni tad-debiti. Ix-xhud jikkonferma li l-mara ta' Dr Chircop ma kienetx preżenti għall-kuntratt għax hu kien qed jidher f'isem il-kumpanija tiegħu. "Ir-rabja ta' Dr Chircop kienet lejn Ryan Schembri u mhux lejn Agius," jgħid ix-xhud. Jgħid ukoll li l-unika xaqq ta' dawl għal Dr Chircop kien Adrian Agius għax hu kien itih xi ħaġa. "Imma fl-istess ħin ma kontx nemmnu lil Dr Chircop għax kien jgħid li mhux iħallsu imma Adrian kien jgħid li iva u li kien qallu li saħansitra kien offirelu anke d-dar tiegħu." Ix-xhud jgħid ukoll li Dr Chircop kien qallu li darba Ryan Schembri kien "ħadmu lil Adrian Agius." Jgħid li Dr Chircop kien jgħidlu "miskin dak Etienne qisu pupazz." Dwar Adrian Agius, ix-xhud jgħid li dejjem kellu relazzjoni tajba. "Definately a gentleman," fejn jidħol negozju, kompla jgħid ix-xhud. Jitla' jixhed in-nutar Malcolm Mangion. Jgħid li kien ilu jaf lil Dr Chircop għal ftit snin. Forsi ltaqa' miegħu fl-2012 jew fl-2013. Ix-xhud jgħid li Dr Chircop kien talbu biex jippreparalu kuntratt għal kostituzzjoni ta' debitu. Jgħid li kienu iltaqgħu għand avukat ieħor il-Belt Valletta. Għal dan il-kuntratt kienu attendew Ryan Schembri fost oħrajn. Jgħid li dan ma kienx self imma kostituzzjoni ta' debitu. Ix-xhud jgħid li ma kienx hemm indikazzjoni dwar għalxiex se jsir dan id-depożitu ta' 150 elf ewro. Ikompli jgħid li Dr Chircop kien indika li kien tħallas is-somma ta' 50 elf ewro qabel sar il-kuntratt u allura kellu indikazzjoni li Dr Chircop kien se jitħallas. Dr Chircop kien qal lin-nutar li dak kien investiment tiegħu fil-kumpanija ta' Ryan Schembri u l-oħrajn. Jgħid li fil-konfront tiegħu ħadd ma kellmu imma kien kellmu biss is-Supretendent Arnaud wara li nstab kuntratt, konvenju ta' Adrian Agius. George Degiorgio qed jitkellem mal-avukat tiegħu bħalissa. Mistoqsi x'kien qallu Dr Chircop dwar Ryan Schembri, ix-xhud qal li ma kienx jitkellem miegħu fuq hekk imma qal li kien jidher (Dr Chircop) li hu aġitat biex jagħlaq kollox. Ix-xhud jgħid li l-moħħ wara ħafna min-negozju kien Ryan Schembri. Jgħid li Schembri kien urieh xi dokumenti imma dddeskriijhom bħala "too good to be true." Jgħid ukoll li ma kienx hemm x'juri li għandu problema ta' finanzi, b'referenza għal Ryan Schembri. Ix-xhud se jippreżenta lill-Qorti d-dokumenti tal-kostituzzjoni tad-debiti u xi kuntratti oħra. Jibda l-konro-eżami tax-xhud. Ix-xhud jgħid li qatt ma għamel konvenju fejn Dr Chircop xtara xi propjetà. Jispjega li l-kuntratt li kien sar hu maqsum fi 2. Parti minnhom fuq il-garanzija li saret fuq il-propjetà. L-avukat jistaqsih jekk kienx jaf li dawk kollha li kellhom jieħdu xi flus mingħand Ryan Schembri, daru fuq Adrian Agius. Ix-xhud jgħid li uffiċjalment le imma ġieli qalulu xi ħaġa. Jistaqsi Dr Vince Galea, l-avukat li qed jirrapreżenta lill-familja Chircop. Jitlob biex jara d-dokumenti eżebiti llum fil-Qorti. Jistaqsi dwar il-kuntratt ta' kanċellament. Għal dan il-kuntratt kien hemm preżenti l-mara ta' Dr Chrcop u anke ibnu. Jistaqsi lix-xhud x'wassal għal dan il-kuntratt ta' kanċellament. Ix-xhud jgħid li sa fejn jaf hu, Agius, kien qed jipprotesta. Iżda spejgazzjoni lilu ma kienux tawh. Jistaqsih dwar iċ-ċekk li Agius ħallas lill-familja Chircop. Jekk il-flus ingħatawx mill-flus privati tal-persuna jew mill-bank, ix-xhud mhux f'pożizzjoni li jikkonferma. Is-seduta tieqaf għal ftit minuti. Jibdew deħlin lura l-akkużati. Jixhed l-uffiċjal tal-Pulizija, Mark Tonna. Jgħid li għall-ħabta tas-7 am ħarġu minn Ta' Kandja. X'ħin waslu fl-akwati ta' Ħal Balzan kien hemm aġġornament dwar x'seta' ġara B'Kara. Jgħid li kif waslu fuq il-post, sabu Pulizija mara. X'ħin waslu fuq il-post qal li sabu Mercedes antika, tal-80s. Ix-xhud jgħid li ra toqob fuq il-karozza u anke fuq il-bieb tal-garaxx. Isemmi li t-triq fejn hemm il-kumpless tal-garaxxijiet hi triq normali li jekk tibqa dieħed hi diffiċli biex tgħaddi minnha b'karozza. Ma jiftakarx kemm hemm sulari fil-kumpless tal-garaxxijiet. Ix-xhud jgħid li beda jħares lejn imnieħru biex jara kienx qed jieħu nifs. Jitla' jixhed Lawrence Pace. Ftit taż-żmien ilu kellmuh il-Pulizija. Jgħid li kien ikun il-pjazza tal-Ħamrun. Kien ġie jkellmu Vince Muscat, il-Koħħu. Jgħid li ilu jafu ftit. Jgħid li wara li ġie jfittxu l-Ħamrun qallu jmur miegħu għal xi qadi. Marru s-Siġġiewi. "Kien qalli għandu dawn il-flus, kien se jmur itijhom lil xi ħadd. Morna fejn il-pompa tal-fjuwil. Inżilt biex immur intijhom lil xi ħadd. Dan xi 5 snin ilu. Jien inżilt mil-karozza u ġie wieħed fuqi. Vince qalli issa jiġi wieħed bil-karozza u jien għatlu jekk hux għal Ċensu," qal ix-xhud. Jgħid li dan ir-raġel ta' ġol karozza tah riċevuta imma hu ma ħarisx lejha u għaddijha lil Vince Muscat. Jgħid li f'dan kollu Vince Muscat ma kienx hemm u x'ħin lesta ċempillu u ġie għalih. Jgħid li dan ġara xi 3 darbiet u dejjem is-Siġġiewi marru. Jgħid li r-raġel ta' ġol-karozza kellu ferq u xagħru griż. Mistoqsi jekk kienx staqsih lil Muscat għalxiex kienu l-flus Muscat kien qabad jidħak u qallu "u mela tajtek xi ċangun fuq spalltek jew, mur ejja ħa nitilqu 'l hemm." Il-flus kienu jgħadduhom qisu kull 8 xhur. "Jien kont naħseb li kellu d-dejn miegħu," qal ix-xhud. "Jien mort bi flus u ma nafx ta' xiex. Naf li dejjem is-Siġġiewi. Ikompli jgħid li lil Vince Muscat kien qallu biex ma jgħidlux aktar biex imur għalih għax qed jiddejjaq b'din il-biċċa tax-xogħol. Imiss jixhed issa Natale Azzopardi. Milux kellmuh il-Pulizija fuq garaxx li għandu. Il-garaxx hu tal-kumpanija tiegħu. Il-garaxx jinsab f'Santa Venera. Il-Pulizija kellmuh dwar il-garaxx u għand min kien mikri. Ix-xhud qed jiġi muri dokument b'ritratti tal-garaxx. Ix-xhud qed jagħraf il-garaxxijiet u f'liema triq jinsabu. Dawn il-garaxxiiet inxtraw fl-2011 mill-kumpanija tax-xhud. Isemmi persuni li kienu krew il-garaxxijiet. Jgħid li persuna kienet tiltaqa' miegħu biex ittih il-flus għall-garaxx li kien qed jinkera. Kien jiltaqa' s-Siġġiewi u kien jgħaddilu riċevuta imma kien diffiċli biex jaqbad il-persuna li kien qed jikri l-garaxx. Ix-xhud jgħid li din il-persuna hi Charles Cassar. Ikompli li mhux ċert jekk dan Charles Cassar kienx għaddielu d-dettalji hu stess jew jekk kienx ra d-dokumenti tiegħu u kiteb id-dettalji. Jirriżulta li dan Charles Cassar ma kiex jaqbel mad-dettalji tan-numru tal-Identità. F'seduta oħra l-Qorti kienet semgħet kif biex inkera garaxx f'Santa Venera kien ingħata isem falz. Ix-xhud issa qal li l-kera kienet titħallas kull 6 xhur. Ikompli jgħid li dan Charles Cassar kien jgħidu biex jiltaqgħu ħdejn il-pompa tal-petrol is-Siġġiewi. "Niftakar kien jiġi xiħ," qal ix-xhud. Jgħid li mhux dejjem kien l-istess wieħed kien jiġi jħallsu tal-kera. Dan Charles Cassar dejjem kien jgħidlu ġej zijuh itih il-flus jew ħabib tiegħu. Dejjem persuna differenti kien jgħidlu li ġej iħallsu. Ix-xhud ikompli jgħid li kif kienet se tagħlaq il-kera ma setax jaqbdu. Jgħid li Cassar kien qallu li tilef in-number tiegħu u li jaħdem fuq il-baħar u għalhekk ma setax jaqbdu. Dak kollox għal llum. Grazzi talli segwejtuna. Is-seduta li jmiss hi għal għada fit-8:30 am. Amy Borg Fl-aħħar seduta George Degiorgio joġġezzjona talli qed jerġa' jisma' dak li ngħad fi proċeduri oħra kontrih Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_609a96a941ecb_rand.td-a-rec-img{text-align:left}.td_uid_3_609a96a941ecb_rand.td-a-rec-img img{margin:0 auto 0 0}